CELEX: 32018D0499
Language: lt
Date: 2018-03-20 00:00:00
Title: 2018 m. kovo 20 d. Komisijos įgyvendinimo sprendimas (ES) 2018/499, kuriuo sukuriama Europos mokslinių tyrimų infrastruktūros konsorciumo statusą turinti Europos atvirųjų cheminės biologijos paieškos platformų infrastruktūra (EU-OPENSCREEN ERIC) (pranešta dokumentu Nr. C(2018) 1482) (Tekstas svarbus EEE. )

26.3.2018   
            
            
               LT
            
            
               Europos Sąjungos oficialusis leidinys
            
            
               L 82/8
            
         KOMISIJOS ĮGYVENDINIMO SPRENDIMAS (ES) 2018/499
   2018 m. kovo 20 d.
   kuriuo sukuriama Europos mokslinių tyrimų infrastruktūros konsorciumo statusą turinti Europos atvirųjų cheminės biologijos paieškos platformų infrastruktūra (EU-OPENSCREEN ERIC)
   
      
         (pranešta dokumentu Nr. C(2018) 1482)
      
   
   (Tekstas autentiškas tik anglų, čekų, ispanų, latvių, lenkų, suomių, švedų ir vokiečių kalbomis)
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2009 m. birželio 25 d. Tarybos reglamentą (EB) Nr. 723/2009 dėl Europos mokslinių tyrimų infrastruktūros konsorciumo (ERIC) Bendrijos teisinio pagrindo (1), ypač į jo 6 straipsnio 1 dalies a punktą,
   kadangi:
   
               (1)
            
            
               Čekija, Ispanija, Latvija, Lenkija, Norvegija, Suomija ir Vokietija paprašė Komisijos sukurti Europos mokslinių tyrimų infrastruktūros konsorciumo statusą turinčią Europos atvirųjų cheminės biologijos paieškos platformų infrastruktūrą (EU-OPENSCREEN ERIC). Jos susitarė, kad EU-OPENSCREEN ERIC priimančioji valstybė narė bus Vokietija;
            
         
               (2)
            
            
               Reglamentas (EB) Nr. 723/2009 buvo įtrauktas į Europos ekonominės erdvės (EEE) susitarimą EEE jungtinio komiteto sprendimu Nr. 72/2015 (2);
            
         
               (3)
            
            
               Komisija įvertino paraišką pagal Reglamento (EB) Nr. 723/2009 5 straipsnio 2 dalį ir padarė išvadą, kad ji atitinka tame reglamente nustatytus reikalavimus;
            
         
               (4)
            
            
               šiame sprendime nustatytos priemonės atitinka pagal Reglamento (EB) Nr. 723/2009 20 straipsnį įsteigto komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   1.   Sukuriama Europos mokslinių tyrimų infrastruktūros konsorciumo statusą turinti Europos atvirųjų cheminės biologijos paieškos platformų infrastruktūra EU-OPENSCREEN ERIC.
   2.   Priede išdėstyti esminiai EU-OPENSCREEN ERIC įstatų elementai.
   2 straipsnis
   Šis sprendimas skirtas Čekijos Respublikai, Ispanijos Karalystei, Latvijos Respublikai, Lenkijos Respublikai, Norvegijos Karalystei, Suomijos Respublikai ir Vokietijos Federacinei Respublikai.
   
      Priimta Briuselyje 2018 m. kovo 20 d.
      
         
            Komisijos vardu
         
         Carlos MOEDAS
         
            Komisijos narys
         
      
   
   
      (1)  OL L 206, 2009 8 8, p. 1.
   
      (2)  2015 m. kovo 20 d. EEE jungtinio komiteto sprendimas Nr. 72/2015, kuriuo iš dalies keičiamas EEE susitarimo 31 protokolas dėl bendradarbiavimo konkrečiose srityse, nesusijusiose su keturiomis laisvėmis (OL L 129, 2016 5 19, p. 85).
   
      PRIEDAS
      
         ESMINĖS ES-OPENSCREEN ERIC ĮSTATŲ NUOSTATOS
      
      
         Toliau pateiktuose ES-OPENSCREEN ERIC įstatų straipsniuose ir jų dalyse nustatytos Reglamento (EB) Nr. 723/2009 6 straipsnio 3 dalyje nurodytos esminės nuostatos
      
      1.   Užduotys ir veikla
      
      (ES-OPENSCREEN ERIC įstatų 3 straipsnis)
      
                  1.
               
               
                  ES-OPENSCREEN ERIC kuria, naudoja ir plėtoja Europos paskirstytąją mokslinių tyrimų infrastruktūrą, kurią sudaro paieškos platformos, taip pat chemijos ir biologijos įrenginiai, siekdamas sudaryti palankias sąlygas mokslininkams naudotis ištekliais, priemonėmis ir įrenginiais bei remti aukštos kokybės biologinių procesų molekulinių mechanizmų mokslinius tyrimus.
               
            
                  2.
               
               
                  ES-OPENSCREEN ERIC naudoja infrastruktūrą nesiekdamas ekonominės naudos. ES-OPENSCREEN ERIC gali vykdyti ribotą ekonominę veiklą, jei ji yra glaudžiai susijusi su jo pagrindine užduotimi ir nekelia grėsmės šios užduoties vykdymui.
               
            
                  3.
               
               
                  Įgyvendindamas savo užduotis, ES-OPENSCREEN ERIC vykdo ir koordinuoja veiklą, kuri, be kita ko, apima ir šiuos veiksmus:
                  
                              a)
                           
                           
                              kurti, plėtoti ir tvarkyti Europos cheminės biologijos junginių archyvą;
                           
                        
                              b)
                           
                           
                              kurti, plėtoti ir tvarkyti centrinę paieškos rezultatų duomenų bazę;
                           
                        
                              c)
                           
                           
                              įsteigti ir išlaikyti centrinį biurą veiklai koordinuoti;
                           
                        
                              d)
                           
                           
                              organizuoti ir koordinuoti aukštos kokybės infrastruktūros paslaugas, teikiamas remiantis suderintomis procedūromis ir kokybės standartais;
                           
                        
                              e)
                           
                           
                              suteikti mokslininkams veiksmingą prieigą prie ES-OPENSCREEN ERIC ir jo partnerių išteklių ir paslaugų, vadovaujantis šiuose įstatuose nustatytomis taisyklėmis;
                           
                        
                              f)
                           
                           
                              užmegzti bendradarbiavimo ryšius su kitais Europos ir tarptautinės mokslinių tyrimų infrastruktūros subjektais, siekiant padėti mokslo bendruomenei spręsti tarpdisciplininių mokslinių tyrimų klausimus;
                           
                        
                              g)
                           
                           
                              vykdyti priemonių ir duomenų, kuriais galėtų naudotis visuomenė, sklaidą;
                           
                        
                              h)
                           
                           
                              keistis informacija su atitinkamu pramonės sektoriumi, nepažeidžiant Reglamento (EB) Nr. 723/2009 3 straipsnio 2 dalies nuostatų.
                           
                        
            2.   ES-OPENSCREEN ERIC buveinė
      
      (ES-OPENSCREEN ERIC įstatų 1 straipsnio 2 dalis)
      ES-OPENSCREEN ERIC buveinė yra Berlyne, Vokietijoje.
      3.   Pavadinimas
      
      (ES-OPENSCREEN ERIC įstatų 1 straipsnio 1 dalis)
      Sukuriama Europos atvirųjų cheminės biologijos paieškos platformų infrastruktūra ES-OPENSCREEN. ES-OPENSCREEN teisinė forma – Europos mokslinių tyrimų infrastruktūros konsorciumas (ERIC), toliau – ES-OPENSCREEN ERIC.
      4.   Trukmė
      
      (ES-OPENSCREEN ERIC įstatų 28 straipsnio 1 dalis)
      ES-OPENSCREEN ERIC įsteigiamas neribotam laikui.
      5.   Likvidavimas
      
      (ES-OPENSCREEN ERIC įstatų 28 straipsnio 2–5 dalys)
      
                  1.
               
               
                  ES-OPENSCREEN ERIC likviduojamas narių susirinkimo sprendimu pagal 14 straipsnio 6 dalį arba narių skaičiui sumažėjus iki minimumo, nustatyto Reglamento (EB) Nr. 723/2009 9 straipsnyje.
               
            
                  2.
               
               
                  Be nereikalingo delsimo ir bet kuriuo atveju per dešimt dienų po sprendimo likviduoti ES-OPENSCREEN ERIC priėmimo ES-OPENSCREEN ERIC praneša Europos Komisijai apie tokį sprendimą.
               
            
                  3.
               
               
                  Turtas, likęs padengus ES-OPENSCREEN ERIC skolas, padalijamas nariams ir stebėtojams proporcingai likvidavimo metu jų sukauptiems kasmetiniams įnašams į ES-OPENSCREEN ERIC.
               
            
                  4.
               
               
                  ES-OPENSCREEN ERIC nustoja veikti Europos Komisijos atitinkamo pranešimo paskelbimo Europos Sąjungos oficialiajame leidinyje dieną.
               
            6.   Atsakomybė
      
      (ES-OPENSCREEN ERIC įstatų 20 straipsnis)
      
                  1.
               
               
                  Narių ir stebėtojų atsakomybė už ES-OPENSCREEN ERIC skolas neviršija jų atitinkamų įnašų.
               
            
                  2.
               
               
                  ES-OPENSCREEN ERIC pasirūpina tinkamu ir proporcingu rizikos, susijusios su ES-OPENSCREEN ERIC kūrimu ir veikimu, draudimu.
               
            7.   Prieigos suteikimo politika
      
      (ES-OPENSCREEN ERIC įstatų 22 straipsnis)
      
                  1.
               
               
                  ES-OPENSCREEN ERIC, remdamasis įstatų 3 priede nustatyta politika, suteikia naudotojams galimybę naudotis savo paslaugomis ir ištekliais.
               
            
                  2.
               
               
                  Naudotojai priklauso skirtingoms kategorijoms. Sprendimą dėl šioms kategorijoms taikomų įvairių mokesčių ir prieigos apimties priima narių susirinkimas.
               
            8.   Mokslinio vertinimo politika
      
      (ES-OPENSCREEN ERIC įstatų 17 straipsnis)
      
                  1.
               
               
                  Mokslo ir etikos patariamąją tarybą sudaro nepriklausomi ir tarptautiniu mastu pripažinti mokslininkai ir (arba) ekspertai, veikiantys savo vardu.
               
            
                  2.
               
               
                  Mokslo ir etikos patariamoji taryba narių susirinkimo prašymu pataria visais klausimais, įskaitant etikos klausimus. Detali tvarka nustatoma darbo tvarkos taisyklėse.
               
            
                  3.
               
               
                  Mokslo ir etikos patariamosios tarybos narius narių susirinkimas skiria trejų metų kadencijai. Narių susirinkimas gali juos vieną kartą paskirti dar vienai tos pačios trukmės kadencijai.
               
            9.   Rezultatų sklaidos politika
      
      (ES-OPENSCREEN ERIC įstatų 24 straipsnis)
      ES-OPENSCREEN ERIC paslaugų ir išteklių naudotojai po dvejų metų lengvatinio laikotarpio viešai skelbia savo tyrimų rezultatus ES-OPENSCREEN ERIC centrinėje duomenų bazėje. Gavus prašymą, šis laikotarpis gali būti pratęstas iki trejų metų. Neatsižvelgiant į tai, laikomasi esamų teisių ir pareigų.
      10.   Intelektinės nuosavybės teisės
      
      (ES-OPENSCREEN ERIC įstatų 25 straipsnis)
      
                  1.
               
               
                  Terminas „intelektinė nuosavybė“ suprantamas pagal 1967 m. liepos 14 d. pasirašytos Konvencijos dėl Pasaulinės intelektinės nuosavybės organizacijos įsteigimo 2 straipsnį.
               
            
                  2.
               
               
                  ES-OPENSCREEN ERIC gali turėti teisę į intelektinę nuosavybę visais atvejais, kai ES-OPENSCREEN ERIC prisideda įgyvendinant inovacijų procesą. Detali tvarka, susijusi su intelektinės nuosavybės teisių politika, nustatoma įstatų 4 priede ir darbo tvarkos taisyklėse.
               
            
                  3.
               
               
                  Iš ES-OPENSCREEN ERIC sukurtos intelektinės nuosavybės gautos pajamos naudojamos ES-OPENSCREEN ERIC veikloje, neviršijant darbo tvarkos taisyklėse nustatytos ribos. Sprendimą dėl šią ribą viršijančių pajamų naudojimo priima narių susirinkimas.
               
            
                  4.
               
               
                  Jokia šių įstatų nuostata neturėtų būti suprantama kaip bandymas pakeisti intelektinės nuosavybės teisių ir naudos pasidalijimo susitarimų aprėptį ir taikymą, nustatytus susijusiuose narių ir stebėtojų įstatymuose bei kituose teisės aktuose ir tarptautiniuose susitarimuose, kurių šalys jie yra.
               
            11.   Įdarbinimo politika
      
      (ES-OPENSCREEN ERIC įstatų 26 straipsnis)
      
                  1.
               
               
                  ES-OPENSCREEN ERIC yra lygių galimybių politiką taikantis darbdavys. Į kiekvieną laisvą darbo vietą ES-OPENSCREEN ERIC atrenka geriausią kandidatą. ES-OPENSCREEN ERIC įdarbinimo politiką reglamentuoja šalies, kurioje įdarbinami darbuotojai, įstatymai.
               
            
                  2.
               
               
                  ES-OPENSCREEN ERIC darbuotojų atrankos procedūra vyksta vadovaujantis skaidrumo, nediskriminavimo ir lygių galimybių principais. Samdant ir įdarbinant nediskriminuojama.
               
            12.   Viešųjų pirkimų politika
      
      (ES-OPENSCREEN ERIC įstatų 27 straipsnio 1 dalies 2 punktas)
      
                  1.
               
               
                  Visiems viešųjų pirkimų kandidatams ir konkursų dalyviams ES-OPENSCREEN ERIC sudaro vienodas ir nediskriminacines sąlygas, neatsižvelgdamas į tai, ar jie įsisteigę Europos Sąjungoje, ar už jos ribų. Visi viešieji pirkimai vykdomi vadovaujantis skaidrumo, nediskriminavimo ir konkurencijos principais. Su inovacijomis susiję viešieji pirkimai gali būti laikomi kriterijumi. Detali tvarka nustatoma darbo tvarkos taisyklėse.
               
            
                  2.
               
               
                  Įstatų 11 straipsnyje nurodyti partneriai vykdo viešuosius pirkimus taip, kad būtų tinkamai atsižvelgiama į ES-OPENSCREEN ERIC poreikius, techninius reikalavimus ir atitinkamų įstaigų parengtas specifikacijas. Detali tvarka nustatoma darbo tvarkos taisyklėse. Į partnerio ir ES-OPENSCREEN ERIC susitarimus įtraukiama suderinimo nuostata.